ग्रामीणों को सिखाया सोख्ता गड्ढे का निर्माण करना
झाबुआ | शासकीय कन्या महाविद्यालय की राष्ट्रीय सेवा योजना इकाई का सात दिवसीय विशेष शिविर ग्राम देवझिरी में लगाया गया है। इसके तहत यहां स्वयं सेवी छात्राएं श्रमदान कर लोगों को जागरूक भी कर रही है। परियोजना कार्य अंतर्गत छात्राओं ने ग्रामवासियों को सोख्ता गड्ढा निर्माण करना व उसका महत्व बताया। गांव में उन्नत भारत अभियान अंतर्गत घर-घर जाकर सर्वे व अवलोकन किया। छात्राओं ने कैशलेस, शिक्षा, टीकाकरण, कुपोषण, बेटी बचाओ व शासन की योजनाओं के बारे में जानकारी दी। नकद लेन देन मुक्त व्यवहार पर विशेष जानकारी दी गई। इसके अलावा दहेज, मद्यपान, धूम्रपान व अंधविश्वास के दुष्परिणाम भी बताए। छात्राओं ने गांव में रैली निकालकर जागरूक किया। रैली में छात्राएं जागे देश की क्या पहचान, पढ़ा लिखा मजदूर किसान, पढ़ लो बहनों पढ़ लो भाई पढ़ना लिखना है सुखदाई जैसे नारे भी लगाए। शिविर का आयोजन रासेयो अधिकारी डॉ. सारिका डूडवे द्वारा किया जा रहा है। इस अवसर पर लुमसिंह तोमर, वैष्णवी बैरागी, सुरभि वैष्णव व नीतल चौहान सहित स्वयंसेवी छात्राएं मौजूद थी।
छात्राओं ने जागरूता रैली निकाली।
hin_Deva hin_Deva hin_Deva